《康观察于睢宁风虎山建周忠武将军祠二十韵》
清代·陈奉兹

胜国亡无待，将军死即休。乾坤空百战，河岳独千秋。

入伍知兵法，观时料王忧。长蛟除岂尽，细柳备何由。

南八无完指，严颜有断头。臣心犹一木，世事已浮沤。

共命鸾皇奋，全躯狗彘偷。降笺争纳贼，厉鬼不忘仇。

妻氏传蒙古，家山著锦州。本兼捐马革，遑复记狐丘。

荡水岳祠旧，解梁关祀修。招魂有凡例，数典尚旁搜。

风虎标新境，乡人说故侯。须眉存画轴，骨肉谱方陬。

此地知深恋，陪京不远求。高皇有陵寝，先世且田畴。

立庙逢观察，为文表僻幽。河云承大树，睢水荐寒流。

孤冢犹存代，仙踪或遇留。歌诗将侑享，应识往来游。

作者简介：（1726—1799）清江西德化人，字时若，号东浦。乾隆二十五年进士。自四川阆中知县擢茂州知州。金川之役，主炮局及修治桥路，劳绩甚著。在蜀二十年，官至按察使。后调河南，迁江苏，为江宁布政使九年，治以简静为主。有《敦拙堂集》。